РЕГЛАМЕНТ (ЕО) № 301/2007 НА СЪВЕТА
от 19 март 2007 година
за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид, че:
(1)
В Комбинираната номенклатура, определена в приложение I към Регламент (ЕИО) № 2658/87 (1) кодовете по КН за монитори са 8528 51 00, 8528 59 10 и 8528 59 90.
(2)
Регламент (ЕО) № 493/2005 на Съвета от 16 март 2005 г. за изменение на приложение I към Регламент (ЕИО) № 2658/87 (2) суспендира напълно, за ограничен период, автономните мита от Общата митническа тарифа за монитори, използващи течнокристална технология на изображение с диагонал на екрана 48,5 см или по-малък и с формат на екрана 4:3 или 5:4, класирани в код по КН 8528 21 90.
(3)
Действието на това суспендиране изтича на 31 декември 2006.
(4)
По причини, свързани с интереса на потребителите, предвид необходимостта от осигуряване на рационално развитие на производството и увеличаване на потреблението в рамките на Общността и с цел насърчаване на търговията между държавите-членки и трети страни, в интерес на Общността е да се удължи суспендирането на автономните мита за някои типове монитори, класирани в код по КН 8528 59 90 с още две години, считано от 1 януари 2007 г.
(5)
В резултат на измененията на номенклатурата, съдържаща се в приложението към Международната конвенция за Хармонизираната система за описание и кодиране на стоките, приети съгласно Препоръката от 26 юни 2004 г. на Съвета по митническо сътрудничество и адаптирането на КН към Хармонизираната система за 2007 г., продуктите, класирани в код по КН 8528 21 90, ще бъдат класирани, считано от 1 януари 2007 г., в код по КН 8528 59 90 от Комбинираната номенклатура.
(6)
Регламент (ЕИО) № 2658/87 следва да бъде съответно изменен.
(7)
Тъй като суспендирането, въведено по силата на настоящия регламент, представлява удължаване на суспендирането, въведено с Регламент (ЕО) № 493/2005, действието на което изтече на 31 декември 2006 г., и тъй като не е в интерес на Общността да има прекъсване на тарифното третиране за мониторите, обхванати от това суспендиране, настоящият регламент следва да влезе в сила незабавно и да се прилага от 1 януари 2007 г.,
ПРИЕ НАСТОЯЩИЯ РЕГЛАМЕНТ:
Член 1
Текстът в колона 3 за код по КН 8528 59 90 в глава 85, раздел ХVI на част втора, Митническа тарифа, от приложение I към Регламент (ЕИО) № 2658/87 се заменя със следния текст:
„14 (3)
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент се прилага от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 март 2007 година.